《翠楼吟 三月十五日虎邱即景》
清代·陈维崧

桃花水绛，卵色天青，早烟著人如醉。风光日夜换，换不了、吴宫罗绮。

千年霸气。只莺啭山房，鸦啼水寺。当年事。断崖老树，依稀能记。

冶丽。簇队成团，有钗虫落磴，裙梅飘砌。剑池苔藓黑，越显得、明妆绝世。

佛前私誓。怕乱水东流，夕阳西逝。凭阑望，五湖晴爽，碧空无际。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。